Source: https://podpora.financnasprava.sk/951712-Kedy-m%C3%B4%C5%BEe-zahrani%C4%8Dn%C3%A1-osoba-uplatni%C5%A5-odpo%C4%8D%C3%ADtanie-dane-prostredn%C3%ADctvom-DP
Timestamp: 2020-08-11 21:44:59+00:00

Document:
Kedy môže zahraničná osoba uplatniť odpočítanie dane prostredníctvom DP
Úvod > DPH > Odpočítanie dane > Kedy môže zahraničná osoba uplatniť odpočítanie dane prostredníctvom DP > Kedy môže zahraničná osoba uplatniť odpočítanie dane prostredníctvom DP
- nespĺňa podmienky na vrátenie dane podľa § 55a zákona o DPH,
- prijaté plnenie od platiteľa dane použije na plnenia uskutočnené v Slovenskej republike, z ktorých je povinná platiť DPH v Slovenskej republike podľa § 69 ods. 1 zákona o DPH (resp. ktoré sú oslobodené od DPH podľa § 43 a § 47 zákona o DPH) alebo ak z prijatého plnenia v Slovenskej republike je osobou povinnou platiť daň (samozdaňuje prijatý tovar alebo službu).
Otázka č. 1 - Prenájom skladovacích priestorov
Zahraničná osoba dodáva tovar v SR výlučne pre nezdaniteľné osoby. Zahraničná osoba má pridelené IČ DPH v ČR, kde má sídlo a je registrovaná v SR podľa § 5 zákona o DPH, pretože uskutočňuje v SR činnosť, z ktorej je povinná platiť DPH podľa § 69 ods. 1 zákona o DPH. Zahraničná osoba si prenajíma skladovacie priestory od slovenského platiteľa dane. Môže si zahraničná osoba uplatniť odpočítanie dane prostredníctvom daňového priznania?
Platiteľ dane, ktorý zahraničnej osobe prenajíma skladovacie priestory, je povinný k cene tejto služby účtovať slovenskú DPH, pretože miesto dodania tejto služby podľa § 16 ods. 1 zákona o DPH je v SR. Zahraničná osoba má použiť pri objednaní služby IČ DPH pridelené v SR. Zahraničná osoba má právo na odpočítanie dane z faktúry za prenájom skladovacích priestorov vystavenej platiteľom, a to prostredníctvom daňového priznania, pretože prijaté plnenie sa vzťahuje na dodávku tovarov, z ktorých je zahraničná osoba povinná platiť DPH v SR (§ 69 ods. 1 zákona o DPH).
Otázka č. 2 – Premiestnenie tovaru z ČR do SR
Zahraničná osoba má pridelené IČ DPH v ČR, kde má sídlo a má pridelené IČ DPH v SR podľa § 5 zákona. Zahraničná osoba si premiestni tovar z ČR do SR – tovar je prepravený z miesta sídla českej spoločnosti do miesta určenia v SR. Zahraničná osoba uskutoční premiestnením tovaru z ČR do tuzemska nadobudnutie tovaru v tuzemsku podľa § 11 zákona o DPH (§ 11 ods. 8 zákona o DPH) a je povinná nadobudnutie tovaru zdaniť slovenskou DPH (§ 69 ods. 6 zákona o DPH). Môže si zahraničná osoba uplatniť odpočítanie dane prostredníctvom daňového priznania?
Zahraničná osoba si uplatní odpočítanie DPH z nadobudnutia tovaru prostredníctvom daňového priznania. Nemôže uplatniť vrátenie dane, pretože § 55a zákona o DPH sa nevzťahuje na vrátenie dane z nadobudnutia tovaru. Zahraničná osoba má podľa § 55a ods. 1 zákona o DPH nárok na vrátenie dane z tovaru a služby, ktoré jej dodal platiteľ v tuzemsku, a nárok na vrátenie dane vyrubenej pri dovoze tovaru v tuzemsku.
Otázka č. 3 - Nadobudnutie tovaru v tuzemsku
Zahraničná osoba má pridelené IČ DPH v ČR, kde má sídlo a má pridelené IČ DPH v SR podľa § 5 zákona. Zahraničná osoba z ČR nadobudne v tuzemsku tovar z Nemecka – dodávateľ je identifikovaný pre DPH v Nemecku. Tovar je prepravený z Nemecka do miesta určenia v SR, zahraničná osoba z ČR pri objednaní tovaru použila IČ DPH pridelené v SR. Zahraničná osoba z ČR uskutoční nadobudnutie tovaru v tuzemsku podľa § 11 zákona o DPH a je povinná nadobudnutie tovaru zdaniť slovenskou DPH (§ 69 ods. 6 zákona o DPH). Môže si zahraničná osoba uplatniť odpočítanie dane prostredníctvom daňového priznania?
Zahraničná osoba si uplatní odpočítanie DPH z nadobudnutia tovaru prostredníctvom daňového priznania. Nemôže uplatniť vrátenie dane, pretože § 55a zákona o DPH sa nevzťahuje na vrátenie dane z nadobudnutia tovaru, pretože z § 55a ods. 1 zákona o DPH vyplýva, že zahraničná osoba má nárok na vrátenie dane z tovaru a služby, ktoré jej dodal platiteľ v tuzemsku, a nárok na vrátenie dane vyrubenej pri dovoze tovaru v tuzemsku za podmienok a v rozsahu podľa § 55a ods. 2 až 5 zákona o DPH a § 55b až 55e zákona o DPH.
Ustanovenie § 49 ods. 10 zákona o DPH upravuje právo na vrátenie dane alebo odpočítanie dane zdaniteľnej osoby, ktorá je usadená v niektorom z členských štátov EÚ a v tomto členskom štáte sa rozhodne identifikovať pre uplatňovanie osobitnej úpravy (telekomunikačné služby, služby rozhlasového a televízneho vysielania a elektronické služby).
Otázka č. 4 - Telekomunikačné služby, služby rozhlasového a televízneho vysielania a elektronické služby
Zahraničná osoba je registrovaná v SR podľa § 5 zákona o DPH. Zahraničná osoba dodáva tovar s montážou s miestom dodania v SR zákazníkom, ktorí sú nezdaniteľné osoby. Ďalej zahraničná osoba dodáva elektronické služby nezdaniteľným osobám v SR a uplatňuje osobitný režim jedného kontaktného miesta, pričom členským štátom identifikácie pre osobitnú úpravu je Česká republika. Má zahraničná osoba nárok na odpočítanie dane?
Zahraničná osoba v daňovom priznaní podľa § 78 zákona o DPH uvádza len dodanie tovaru s montážou pre nezdaniteľné osoby (zákazníkov). V daňovom priznaní neuvádza dodanie elektronických služieb nakoľko tieto uvádza v osobitnom daňovom priznaní, ktoré podáva v ČR. Zahraničná osoba má právo na odpočítanie dane z tovarov a služieb kúpených v tuzemsku vrátane tých, ktoré súvisia s poskytovaním elektronických služieb, a toto právo uplatňuje prostredníctvom daňového priznania podaného v SR.

References: § 55
 § 69
 § 43
 § 47
 § 5
 § 69
 § 16
 § 5
 § 11
 § 55
 § 55
 § 5
 § 11
 § 55
 § 55
 § 55
 § 55
 § 49
 § 5
 § 78